КИФЩI-м и тхьэIухуд Тхьэмокъуэ Миланэ
ЩэкIуэгъуэм и 15-м «Мисс студенчество России» фIэщыгъэм щIэту Ставрополь щекIуэкIа зэхыхьэм ди къэралым хыхьэ къалэ 37-м къикIа пщащэхэр я акъыл жанагъкIэ, гуа- кIуагъкIэ, зэфIэкIкIэ щызэпеуащ. Къэбэрдей-Балъкъэрым и цIэкIэ абы хэтащ КъБКъУ-м и магистратурэм щеджэ Тхьэмокъуэ Миланэ.
Зэпеуэм япэ увыпIэр къыщызыхьар Тэтэрстаным щыщ пщащэ ныбжьыщIэ Ялалтыновэ Дилярэщ. Вице-мисс цIэр зыхуагъэфэща хъыджэбзищым къищынэмыщIа, федеральнэ хэгъуэгухэм ягъэкIуа пщащэхэм ящыщу нэхъыфIыр къыхахыжри, ар зыщыщ щIыналъэм и тхьэIухуд цIэр фIащыжащ.
«Кавказ Ищхъэрэм и тхьэIухуд» хъуар адыгэ пщащэ щIыкIафIэ, социальнэ лэжьыгъэмкIэ институтыр мы гъэм къэзыух Тхьэмокъуэ Миланэщ.
Инэрокъуэ Данэ.
